Șapte din 10 elevi din mediul rural nu au reușit să obțină note de trecere la proba de matematică de la simularea evaluării naționale.
Procentual, la nivelul județului Suceava, 71,65% dintre elevii de-a VIII-a, care învață în școlile de la țară, au primit note mai mici de 5 la această testare, potrivit centralizărilor Inspectoratului Școlar Județean (IȘJ). Rata de reușită a fost de doar 28,35%.
Rezultatele simulării evaluării naționale evidențiază diferențe majore între performanțele elevilor de-a VIII-a din urban față de cei din rural.
Clivajul este valabil pentru ambele probe ale testării, dar în special la matematică, acolo unde procentul elevilor de la sate care au luat calificative sub 5 este de două ori mai mare comparativ cu cel din mediul urban.
54,19% este rata de promovare din mediul urban, la cea de-a doua probă a simulării, față de 28,35%, rural.
De asemenea, sunt cinci note de 10 în județ, toate în mediul urban.
Note între 9 și 9,99 în urban sunt 395, în rural 133.
Sunt diferențe mari în fiecare an și, având în vedere că mai mult de jumătate dintre elevii care au participat la examen sunt din mediul rural, aceste rezultate ar trebui să fie de maxim interes pentru toți decidenții din educație.
În orice caz, în puținul timp rămas până la evaluarea națională, Ministerul Educației vrea ca școlile cu rezultate slabe să intensifice pregătirea la cele două discipline de examen, să demareze programe de învățare remedială.
E o inițiativă care ar putea aduce câteva sutimi, poate puncte, la nota unor elevi, însă nu să și acopere golurile de materie, deloc puține dacă ar fi să ne luăm după statisticile oficiale.
- Rezultate la oraș vs. rezultate de la sat
La cele două probe ale simulării au fost prezenți 7.023 de elevi, 3.925 din mediul rural și 3.098 de la oraș.
Cât privește situația elevilor din mediul rural, aceasta se prezintă astfel: rata de promovare a fost de 47,95% (1.746), dintre care 770 elevi cu medii între 5-5,99, 567 cu medii între 6-6,99, 266 cu medii între 7-7,99, 117 cu medii între 8-8,99, 26 cu medii între 9-9,99. Nici un elev nu a obținut media 10.
Comparativ, în școlile din mediul urban, 2.259 elevi (75,7%) au obținut medii mai mari de 5, dintre care: 634 cu medii între 5-5,99; 645 cu medii între 6-6,99; 525 cu medii între 7-7,99; 352 cu medii între 8-8,99, 103 cu medii între 9-9,99.
- Rezultatele pe discipline
În rural, la proba la limba română, 2.551 de note sunt peste 5 (69,5%), dintre care: 713 note între 5-5,99; 715 note între 6-6,99; 625 note între 7-7,99; 390 note între 8-8,99, 108 note între 9-9,99.
În urban, la limba română, au note mai mari de 5 un număr de 2.614 elevi (87,27%), dintre care: 364 cu note între 5-5,99; 539 cu note între 6-6,99; 713 cu note între 7-7,99; 684 cu note între 8-8,99, 312 cu note între 9-9,99. Doi elevi au fost notați cu 10.
În rural, la matematică, au obținut note peste 5 un număr de 1.037 elevi (28,35%), dintre care: 537 cu note între 5-5,99; 271 cu note între 6-6,99; 138 cu note între 7-7,99; 66 cu note între 8-8,99, 25 cu note între 9-9,99.
În urban, la proba de matematică au promovat 54,19% dintre elevi (2.989), dintre care: 545 cu note între 5-5,99; 422 cu note între 6-6,99; 361 cu note între 7-7,99; 206 cu note între 8-8,99, 83 cu note între 9-9,99 și 3 cu nota 10.
Evaluarea națională, în iunie
Până la evaluarea națională, examen care dictează admiterea la liceu, elevii mai au aproape patru luni de zile.
Pe 25 iunie este programată proba la limba română, pe 27 iunie se va desfășura proba la matematică. Pe 3 iulie 2024 se vor afișa primele rezultate, iar pe 9 iulie vor fi publicate rezultatele după afișarea rezultatelor.
Din 2023, media anilor de gimnaziu a fost eliminată la admiterea la liceu. Astfel, media de admitere este reprezentată de media de la evaluarea națională.